তাদের সবাই গোপনে মুক্তিযুদ্ধের পক্ষে কাজ করলেও এম এ মুহিত ৩০ জুন দূতাবাস ত্যাগ করে মুজিবনগর সরকারের সঙ্গে যোগাযোগ স্থাপন করেন। তবে তাঁরা সবাই মিলে একযোগে আগস্ট মাসে বাংলাদেশ সরকারের প্রতি আনুগত্য প্রকাশ করার কথা ভাবছিলেন। যদিও যুক্তরাষ্ট্র-প্রবাসী সক্রিয় বাঙালিদের ও মুজিবনগর সরকারের তরফ থেকে তাদেরকে অতি শীঘ্র আনুগত্য প্রকাশের জন্য চাপ ও তাগাদা দেওয়া হচ্ছিল। এ ব্যাপারে কূটনীতিবিদদের অর্থনৈতিক গ্যারান্টি একটা সমস্যা হয়ে দাঁড়িয়েছিল। সে সময় প্রবাসী মুজিবনগর সরকার যদিও কূটনীতিবিদদের ক্ষমতামাফিক মাসোহারা দিতে প্রস্তুত ছিলেন, কিন্তু প্রয়োজনের তুলনায় সেটা ছিল অপ্রতুল।